Kære Studenter, klassekammerater, venner og familie! Til de af jer, som ikke kender mig, så hedder jeg Magnus Eriknauer. Jeg har gået i E-klassen her på OG i 3 år på samfund- og erhvervslinjen. Ud over det, så har jeg også været så heldig at være denne årgangs elevrådsformand, hvilket er grunden til at jeg står heroppe i dag, for at sige et par ord om vores tid her på OG.

Når man starter på OG som førsteårs-elev, mærker man tydeligt, at det her er et sted med mange traditioner og en stærk ånd, som rækker langt tilbage i tiden. Det kan være svært at sætte ord på, hvor denne ånd kommer fra, og hvor den præcist befinder sig, men man lærer den alligevel hurtigt at kende. Det er først her på tredje år, nu hvor vi skal til at forlade det hele, at jeg pludselig mærker, at vi elever er et altafgørende bindeled mellem OG’s fortid og fremtid. Vi har uden at lægge mærke til det været med til at etablere, videreføre og genfortolke de traditioner, der startede, før vi blev født. Jeg er stolt og glad for alt det vores årgang har opnået på vores korte 3 år.

Med det sagt, så har det været rigtigt svært at skrive den her tale. Jeg har ligget en del nætter og tænkt og tænkt. Tænkt på, som det første, at jeg skal holde tale for virkelig mange mennesker, hvilket jeg tænkte ville gøre mig nervøs, men nu hvor jeg står heroppe, kan jeg bekræfte, at ja, jeg er nervøs. Dog ikke kun nervøs over, hvor mange mennesker der sidder og lytter, men også nervøs, fordi jeg gerne vil sige et par ord om OG, som er gældende for alle. Det har været svært, idet diversiteten af elever på OG er stor, både opgjort i interesser og personligheder. For at den her tale skulle blive god, troede jeg, at jeg blev nødt til at citere Karen Blixen og Grundtvig. Siden STX er en alment dannende uddannelse, burde jeg læse citater op fra ”Takt og tone” af Emma Gad, men sådan synes jeg slet ikke, vi er som årgang. Ikke fordi vi ikke har takt og tone, men fordi vi har så meget mere at byde på som årgang, og det vil jeg nu prøve at sætte ord på, ved at gå lidt en anden vej ☺

Seasons of love. ”Seasons of love” er SANGEN fra rockmusicalen RENT, som handler om en gruppe håbefulde kunsterne og deres skæve eksistenser i New York. OG har ved flere lejligheder fremvist denne rockmusical i professionel stil i netop denne hal. Meningen er ikke her, at jeg tror, at alle elsker musicals lige så højt som jeg gør ;) Meningen er, at ”Season of love” på en eller måde er blevet ”OG’s sang”. Vi hører den, når vores fantastiske kor, B-sharp, synger den til morgensamlingerne i kantinen, og vi hører den, når vores fester slutter af og nostalgien tager til i takt med alkoholen. Så jeg vil nu vil jeg snakke kort om vores seasons her på OG. I sangen synger de nemlig følgende:

*How do you measure,*

*Measure a year?*

Vores første season jeg vil snakke om, er den første sommer her på OG, den første gang vi mødte hinanden. Introugen, fordelt over aktiviteter, alle de hårde menneskepyramider, kampråb og introgrupper. Det var en af de sjoveste uger, jeg nogensinde har haft på OG. De efterfølgende uger, var også fantastiske, selvom de var hårde. Vi havde alle sammen travlt med at løbe rundt og lære hinanden at kende, dømme hinanden og se hinanden an, som man nu gør, når man er ung. Når jeg tænker tilbage på den tid, i starten af 1.g, så synes jeg, at netop den tid er karakteriseret af soldage og i solnedgange, hvilket netop, er det næste som de synger i sangen seasons of love.

*In daylights?*  
*In sunsets?*

Den næste season jeg ville snakke om, også kaldet the dark age, er vinteren i 2.g. The winter is coming, beskriver meget godt, hvordan jeg følte, den vinter var. Ikke nok med, at man skulle afslutte sine udfordrende b-fag, (*host matematik*), så var dagene lange og mørke, det var mørkt, da man stod op, og mørkt når man tog hjem. Det var som om, at vi befandt os et sted i gymnasietiden, hvor vi ikke lige var begyndt og ikke snart færdige, men bare befandt os i lang mørk vinter. Når jeg tænker tilbage på vinteren i 2.g, så tænker jeg på alle de kopper kaffe, vi tog i kantinen, mens alle hele tiden brokkede sig til hinanden, de utallige nætter vi brugte på afleveringer og lektier, fordi vi var begyndt for sent, men det var de fleste, så man kunne sende snapchats til hinanden om, hvor træt man var. På mange måder kom vi meget stærkere ud af det, fordi vi kom igennem det sammen. Jeg synes, det styrkede sammenholdet mellem klassen, vennerne og årgangen, for nu havde man ligesom været igennem det værste, sammen. Sjovt nok er dette også med i de næste stykke af teksten, i sangen ”Season of love”:

*In midnights?*

*In cups of coffee?*

Den sidste season, som jeg vil snakke lidt om, er dén, som vi befinder os i nu. Jeg har ræset igennem hele 3.g og bare tænkt: ”*nu’ jeg snart færdig, nu’ jeg snart færdig, nu’ jeg snart færdig*”. Men så pludselig i tiden op til vores eksaminer, så fik jeg sådan en underlig følelse. En følelse af, at man nu var færdig, og hvad så? Hvor det var dobbelt så hyggeligt, som det plejer, at være uden foran kantinen, når man spiser frokost i solen. Og hvor skoledagene virkede, for første gang i mit liv, som alt for korte. Og nu sidder vi alle sammen her, med hue på, og skal fejre vores gymnasietid, og ikke blot vores karakterer og faglige dannelse, men den gymnasietid vi har haft her på OG, på vores årgang, med vores venner, vores klassekammerater, og alle dem vi holder af. Som de siger i sangen ”Seasons of love”:

*Let’s celebrate a year in a life of friends*

Med den lille opsummering af ”Seasons of love” vil jeg bare sige, at man godt nok skal huske at nyde ting, mens man har dem, fordi før man ved af det, starter et nyt kapitel. Jeg bliver glad, når jeg tænker på min tid her på OG, det håber jeg også, at I gør.

I filmen ”High School Musical 2” sagde Gabriella Montesz til Troy Bolton: ”I gotta go my own way”, i en sammenhæng hvor de også var ved at dimittere fra gymnasiet og skulle videre til uni. Det virker måske lige optimistisk nok at rette sit liv efter high school musical-filmene, men jeg synes egentlig, det er et vigtigt og sandt budskab: ”jeg bliver nødt til at gå min egen vej”. Vi bliver ved med at sige til hinanden ”at nu er vi endelig færdige”, men oftest når man er færdig med noget, så skal man til at begynde på noget vildere og mere udfordrende, for nogle er det universitetet, for andre er det iværksætteri eller teater, men det er vigtigt, at vi husker på at gå vores egen vej nu, en vej vi laver for os selv. Det kan virke skræmmende, med alt det pres vores ungdom står overfor i dag, med karakterkvoter og pres fra sociale medier. I 3.g havde samfundsklasserne en ”fremtidsdag”, hvis formål var at gøre fremtiden mindre skræmmende, når vi skal uden for OG’s mure. I slutningen af dagen skulle hver klasse skrive en sætning om, hvad de havde taget sig med videre. Min egen klasse skrev ”Det skal nok gå”, og det er vigtigt, vi husker ikke hele tiden at tænke på fremtiden, for så glemmer vi nogen gange nuet. Vi står i et frirum nu, hvor vi kan beslutte, hvad næste skridt skal være, hvor vi kan tage alt det gode med, som vi har lært og fået her på OG, hvad vi har lært af hinanden, hvad vi har lært os selv, hvad vores lærere har lært os. Ikke kun fagligt, men hjulpet os videre på vejen til at udvide vores horisont, og forstå hvilken verden det er, vi lever i. Der er mange gode grunde til at være bekymrede i en tid som vores, med udfordringer der er større end nogen af os kan løse alene, og derfor er det specielt vigtigt, at vi husker på, at det skal nok gå. En klog alf, ved navn Dobby engang sagde til Harry Potter i ”The chamber of secrets”: ”DOBBY IS FREE”, vi er sandt som sagt, ”fuldstændig fri”. Tillykke til jer, tillykke til os, tillykke med huen, og tak for tiden.